वाग्मती गोल्डकप : संकटा सेमिफाइनलमा
संकटा क्लबको सफलतासँगै पाँचौं संस्करणको वाग्मती गोल्डकप फुटबल प्रतियोगिता–२०७९ को सेमिफाइनल समीकरण पूरा भएको छ । शुक्रबार ‘ए’ डिभिजन टोली संकटाले अन्तिम चारमा स्थान बनाएसँगै अन्तिम चारमा पुग्ने टोलीको टुंगो लागेको हो । 
मकवानपुर — संकटा क्लबको सफलतासँगै पाँचौं संस्करणको वाग्मती गोल्डकप फुटबल प्रतियोगिता–२०७९ को सेमिफाइनल समीकरण पूरा भएको छ । शुक्रबार ‘ए’ डिभिजन टोली संकटाले अन्तिम चारमा स्थान बनाएसँगै अन्तिम चारमा पुग्ने टोलीको टुंगो लागेको हो । विभागीय टोली सशस्त्र प्रहरीको नेपाल एपीएफ क्लबमाथि १–० गोलअन्तरको जितसँगै संकटाले फाइनल प्रवेशकालागि आइतबार मकवानपुर–११ सँग प्रतिस्पर्धा गर्ने भएको छ । शनिबार पहिलो सेमिफाइनलमा जावलाखेल र विदेशी क्लब भुटनिज् युथ क्लब भिड्नेछन् ।अघिल्लो हप्तामात्र आहा रारा पोखरा गोल्डकप जितेको संकटका लागि खेलमा निर्णायक गोल विदेशी खेलाडी मेसुकेले गरे । उनले खेलको ८५ औं मिनेटमा गोल गरेका हुन् । उनले अनिश गैरेको क्रसमा प्राप्त बललाई सुन्दर फिनसिङको नमुना पेस गरे । उनको प्रहार रोक्न एपीएफका गोलरक्षक एञ्जल श्रेष्ठले मौका नै पाएनन् । निर्णायक गोल गरेका मेसुके प्लेयर अफ द म्याच घोषित भई ५ हजार रुपैयाँसमेत प्राप्त गरे ।वाग्मती गाउँपालिका–८ स्थित जनता माविको मैदानमा भएको खेलको पहिलो हाफ गोलरहित बराबरीमा टुंगिएको थियो । खेलको पहिलो हाफमा दुवै टोलीले गोलका लागि थुप्रै अवसर प्राप्त गरेका थिए । फिनसिङ कमजोर रहँदा खेलमा गोल कम भएको हो । खेलको ३२ औं मिनेटमा प्राप्त मौकामा गोल गर्न संकटाका फरवार्ड सुनील बल चुके । उनको प्रहार एपीएफका गोलरक्षक श्रेष्ठले बचाए । ३५ औं मिनेटमा एपीएफका युवराज खड्काले प्रहार गरेको बल क्रसबारलाई छुँदै बाहिरियो ।एपीएफले अन्तिम आठमा लिग च्याम्पियन मछिन्द्रलाई पराजित गरेको थियो । सोही खेलमा प्रभावकारी देखिएका फरवार्डहरू कुलदीप कार्की, मणि लामा र विकु तामाङले यस खेलमा प्राप्त मौकाको सदुपयोग गर्न सकेनन् । ६८ औं मिनेटमा संकटाका विदेशी खेलाडी स्टेफन पेनाल्टी बक्स नजिकैबाट प्राप्त फ्रिकिकमा गोल गर्न असफल भए । ७३ औं मिनेटमा संकटाका निशान खड्काले प्रहार गरेको बल क्रसबारमा लागेर फर्कियो । संकटका फरवार्ड आयुष घलान, सुनील बल, स्टेफन मेसुकेले पहिलो हाफको तुलनामा दोस्रो हाफमा उत्कृष्ट प्रदर्शन गरे । संकटाका गोलरक्षक टेकेन्द्र थापाले खेलमा उत्कृष्ट बचावट गरे । वाग्मती गाउँपालिकाको आयोजनामा भएको प्रतियोगिताको फाइनल माघ ३ गते हुनेछ । विजेता र उपविजेताले क्रमशः ८ र ४ लाख रुपैयाँ प्राप्त गर्नेछन् ।